РЕШЕНИЕ НА СЪВЕТА
от 30 октомври 2007 година
за подписване и временно прилагане на протокол към Евро-средиземноморското споразумение за асоцииране между Европейските общности и техните държави-членки, от една страна, и Арабска република Египет, от друга страна, за да се вземе предвид присъединяването на Република България и на Румъния към Европейския съюз
(2007/774/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 310 във връзка с член 300, параграф 2, първа алинея, първо изречение от него,
като взе предвид Акта за присъединяване от 2005 г., и по-специално член 6, параграф 2 от него,
като взе предвид предложението на Комисията,
като има предвид, че:
(1)
На 23 октомври 2006 г. Съветът упълномощи Комисията да започне преговори от името на Европейската общност и нейните държави-членки с Арабска република Египет с оглед адаптиране на Евро-средиземноморското споразумение за асоцииране между Европейските общности и техните държави-членки, от една страна, и Египет, от друга страна (1), наричано по-долу „Евро-средиземноморското споразумение“, за да се вземе предвид присъединяването на Република България и на Румъния към Европейския съюз.
(2)
Преговорите бяха приключени удовлетворително за Комисията.
(3)
Текстът на протокола, договорен с Египет, предвижда, съгласно член 9, параграф 2, временно прилагане на протокола преди неговото влизане в сила.
(4)
Уместно е протоколът към Евро-средиземноморското споразумение да бъде подписан от името на Европейската общност и нейните държави-членки при условие сключването му на по-късна дата и временното му прилагане,
РЕШИ:
Член 1
Председателят на Съвета е оправомощен да посочи лицето(ата), упълномощено(и) да подпише(ат) от името на Европейската общност и нейните държави-членки протокола към Евро-средиземноморското споразумение за асоцииране между Европейските общности и техните държави-членки, от една страна, и Арабска република Египет, от друга страна, за да се вземе предвид присъединяването на Република България и на Румъния към Европейския съюз (2).
Член 2
Протоколът се прилага временно от 1 януари 2007 г. при условие сключването му на по-късна дата.
Съставено в Люксембург на 30 октомври 2007 година.